ועדת הכלכלה, כנסת 17, פרוטוקול מספר 482, 2008-02-05 10:30

גלעד ארדן: צריך להסביר לוועדה את הצעות החוק.

גלעד ארדן: הסברת את הצורך אבל לא הסברת מה אומרת הצעת החוק.

יואל חסון: הצעת החוק מדברת על כך שיהיה חישוב של יחידת זמן ולא יגבו אוטומטית בשעות שלמות.

יואל חסון: התשלום יחושב לפי יחידות זמן.

יואל חסון: אני מציע יחידת זמן של 10 דקות.

יואל חסון: יש אחרים שמציעים הצעות אחרות.

יואל חסון: נגיע להצעה מוסכמת.

יואל חסון: אני לא מכיר את תחום החניונים, את החישובים והעלויות.

יואל חסון: אני בטוח שנשמע כאן את האנשים שעוסקים בזה.

יואל חסון: אני בטוח שגם החברים פתוחים להצעות ולרעיונות.

יואל חסון: בשורה התחתונה אנחנו רוצים להגיע למצב שהתשלום יהיה עבור זמן חניה בפועל, זמן חניה אמיתי ולא לפי עיגולים.

אורית נוקד: לא תשלום כולל.

גלעד ארדן: מה קורה אם זה דווקא לטובת הצרכן?

גלעד ארדן: הרי יש חניונים שמשעה 14:00 בצהריים התשלום הוא חד פעמי עד שעות הבוקר.

יואל חסון: זה משהו אחר.

יואל חסון: כאן האדם שילם בכניסה וזהו.

גלעד ארדן: הנוסח שלכם שולל את האפשרות הזאת.

יואל חסון: לא נכון.

יואל חסון: למה?

גלעד ארדן: כי אתה אומר שלא ייגבה תשלום עבור חניה אלא בהתאם לאורך זמן החניה בפועל.

יואל חסון: אם החניון קבע שהחניה מותרת בין השעה 14:00 עד 08:00 בבוקר והיא עולה 14 שקלים, זה מותר.

איתי עצמון: צריך לכתוב את זה.

משה כחלון: אני מבקש להוסיף שבהצעות החוק של חברי הכנסת האחרים אין את הנושא של העיגול.

משה כחלון: בהצעת החוק שלי נאמר שעד שבע דקות זה יעוגל כלפי מטה ומעל 8 דקות יעוגל כלפי מעלה.

משה כחלון: אני חושב שיש פה גם מידה של צדק וזה דיי מאוזן.

גלעד ארדן: זה יגרום לויכוחים.

משה כחלון: כמעט בכל חניון יש מערכות ממוחשבות.

משה כחלון: אנחנו רוצים ליצור מצב שאדם ישלם בדיוק לפי הצריכה שלו.

משה כחלון: אנחנו יכולים למצוא את הנוסחה לגבי העיגולים.

משה כחלון: אם חברי הכנסת ירצו להצטרף אלי בעניין הזה, אני אשמח.

משה כחלון: אם לא, אשמח להצטרף אליהם.

משה כחלון: בוא נאמר שעל זה החוק לא יקום וייפול.

משה כחלון: חשוב שהצרכנים ישלמו עבור צריכה בלבד.

משה כחלון: אני חושב שהנושא של העיגול הוא נכון אבל אם הוא יוצר בעייתיות, אני לא מאוהב בסעיף הזה.

משה כחלון: אני יכול לוותר עליו.

דוד טל: שלא תהיה בעיה כמו בסלולארי שכל פעימה זה 12 שניות ואם דיברת 13 שניות זה הופך להיות 24.

גלעד ארדן: חברות הסלולאר קיבלו את זה בברכה.

גלעד ארדן: זה מאפשר להם להעלות את המחירים.

גלעד ארדן: מצד אחד הם מחייבים אותך לפני שניה אבל כל שניה עולה יותר.

משה כחלון: לגבי תשלום חד פעמי.

משה כחלון: גם אם הוא רוצה לתת חניה חופשית, אתה לא מחייב אותו לגבות כסף.

משה כחלון: אנחנו רק רוצים שהוא לא יגבה יותר.

משה כחלון: אם הוא ירצה לגבות פחות, אנחנו מברכים.

גלעד ארדן: אני מעמיד להצבעה את ההצעה לאחד את שלושת הצעות החוק.

גלעד ארדן: אני מבין שזה יעבור לאישור ועדת הכנסת?

איתי עצמון: לפי סעיף 140 לתקנון הכנסת, החליטה הכנסת להעביר לוועדה הצעות על נושא אחד והוועדה הכינה לקריאה ראשונה הצעת חוק אחת, יראו בה הצעת חוק של כל מציעי ההצעות שהועברו לוועדה.

איתי עצמון: אין צורך באישור ועדת הכנסת.

דוד טל: היום מיזגנו שתי הצעות לפחות.

לאה ורון: לקריאה שניה ושלישית?

דוד טל: כן.

גלעד ארדן: אם כך, אני מעמיד להצבעה את הצעתי לאחד את שלושת הצעות החוק.

גלעד ארדן: מי בעד?

גלעד ארדן: הצבעה בעד – רוב נגד – אין נמנעים – אין

גלעד ארדן: אושר פה אחד.

גלעד ארדן: עורכת דין נויפלד, בבקשה.

דנה נויפלד: תודה.

דנה נויפלד: בוקר טוב.

דנה נויפלד: אני מבקשת להעלות כמה שאלות.

דנה נויפלד: אני מקשה בכוונה כי זה תפקידי.

דנה נויפלד: אני כרגע לא מעלה התנגדות להצעת החוק אלא לפרטים ולעקרונות שנקבעים בה.

דנה נויפלד: אני מעלה שאלה ומנסה לקבל תשובה עליה מהגורמים המוזמנים: מה הבעיה שאנחנו באים לפתור?

דנה נויפלד: חבר הכנסת חסון הציג את הבעיה ותיאר אותה כג'ונגל.

דנה נויפלד: באים לפתור בעיה שבה המחנה לא משלם פר השירות שהוא מקבל אלא כבלוק.

דנה נויפלד: זאת אומרת, בדרך כלל המחיר מותאם לשירות.

דנה נויפלד: אם חנית שעה, אתה משלם עבור שעה.

דנה נויפלד: חנית 10 דקות, התשלום מותאם לשירות שצרכת.

דנה נויפלד: כפי שאני מבינה זאת מטרת החוק.

דנה נויפלד: האם זה יפתור את בעיית החניונים או את הבעיה שקיימת בתל אביב?

דוד טל: אני חושב שזה לא מדויק.

דוד טל: לפי מה שאת אומרת, אם חנית 10 דקות אני צריך לשלם רק עבור 10 דקות.

דנה נויפלד: נכון.

דוד טל: אם כך, אני מבין שלגבי שעה לא תהיה בעיה.

דוד טל: אנחנו מבינים שיש מחיר לשעה.

דוד טל: הבעיה מתחילה להתעורר על החלק של השעה הנוספת.

דוד טל: קרי, האם עבור 4 או 5 דקות אפשר לגבות כמו עבור שעה?

אורית נוקד: במיוחד לאור העובדה שמחיר השעה גבוה.

דנה נויפלד: אם הוועדה סבורה שזאת הבעיה של החניונים, אז זה יפתור רק את הסוגיה הזאת.

משה כחלון: אני מוטרד מזה שהם יקפיצו את המחיר של השעה הראשונה.

אורית נוקד: אז אולי נקבע מינימום?

משה כחלון: מקסימום.

יעקב כהן: קשה לקבוע את זה.

דוד טל: אני משלם 200,000 דולר עבור מגרש של 200 דונם בתל אביב.

דוד טל: מישהו אחר, בשיכון המזרח - - -

גלעד ארדן: אולי נקים ועדת משנה ואת תמליצי לנו בכל עיר מה המחיר המקסימלי לשעה הראשונה.

דוד טל: אפשר להצמיד את זה למחירי קבורה.

דוד טל: למשל, בירושלים מחיר קבורה זה כך וכך ובראשון לציון זה משהו אחר.

דנה נויפלד: ככל שהמטרה היא להגביל את המחיר, הרי ההצעה לא תגביל את המחיר אלא שיטת התמחור תשתנה.

גלעד ארדן: שטרסלר לא כתב על זה?

גלעד ארדן: אין כאן הצעה להכניס לפיקוח.

דנה נויפלד: נכון.

דנה נויפלד: אין פה הצעה להכניס לפיקוח.

גלעד ארדן: יכול להיות שנחמיה שטרסלר כתב מאמר מבלי שקרא את תוכן החוק?

משה כחלון: המאמרים שלו מזכירים את הסקרים של מינה צמח, שניהם מנותקים מהמציאות.

דנה נויפלד: רק כדי להשלים את הטיעון, אם ההצעה תתקבל כך היא לא תגביל את המחיר שמשלם הצרכן אלא היא רק תשנה את אופן התמחור.

דנה נויפלד: צריך לחזור לבעיה שמטרידה אתכם ואז לחשוב האם זה הפיתרון לבעיה.

משה כחלון: מה דעתך?

גלעד ארדן: מי שקורא את שלושת הצעות החוק ואת דברי ההסבר ברור לו שזה מה שמטריד אותם.

גלעד ארדן: אולי תספרי לנו מה מטריד אותך ואז אולי נכניס את זה.

משה כחלון: שבי על הספה של גלעד והוא ישמע את הבעיה.

דוד טל: ספרי על כל הבעיות שעוברות עליך בחניוני תל אביב.

דנה נויפלד: אני גרה ברחוב עם הכי הרבה חניונים בתל אביב.

דנה נויפלד: רציתי להאיר את תשומת ליבכם לכך שלא בהכרח זה יוריד את המחיר שהצרכן ישלם עבור החניה שלו.

דנה נויפלד: להפך, יכול להיות שמצבו אף יורע.

דוד טל: אצלכם לכל פיתרון יש בעיה.

גלעד ארדן: אני מבין מה שאת אומרת אבל עדיין התחרות תהיה שקופה יותר.

גלעד ארדן: יתכן שבעל חניון מסוים יעלה את מחיר השעה הראשונה אבל יש כאלה שלא יעלו.

גלעד ארדן: באזור שבו יש תחרות זה יהיה טוב ובאזור שבו אין תחרות זה יהיה לא טוב.

גלעד ארדן: אני מניח שכשהממשלה החליטה לתמוך בחוק לקחה בחשבון את ההשלכות שלפעמים זה כך ולפעמים זה כך.

דנה נויפלד: זאת הערה נכונה.

דנה נויפלד: הדבר השני הוא שבהצעה מדברים רק על חניונים - - -

גלעד ארדן: יש הצעה מהיועץ המשפטי שמציע לשקול להוסיף בחוק קביעה שאמרת שמחירי השעות צריכים להיות שוויוניים.

גלעד ארדן: האם בסלולאר הדקה הראשונה עולה יותר?

דנה נויפלד: אני באמת לא יודעת אבל זה כבר נכנס לרזולוציה של הגבלת ההתקשרות של המחנה עם החניה.

דנה נויפלד: אני לא יודעת שזאת הכוונה.

גלעד ארדן: אני מציע לכם לשקול ולהתייעץ גם עם עירית תל אביב, ששם יש הכי ידע.

גלעד ארדן: האם שווה להכניס לחוק ששעת חניה צריכה להיות אותו מחיר אלא אם מדובר על מחיר חד פעמי.

משה כחלון: אדוני היושב ראש, יש לזה תשובה מאוד ברורה.

משה כחלון: יקרה המצב הזה, נגיע לכאן ונעשה מהשעה הראשונה.

משה כחלון: תראי, גם בעלי החניונים צריכים להבין - - -

דנה נויפלד: מדובר בחניונים שהם בבעלות הרשות המקומית.

משה כחלון: נכון.

משה כחלון: אם אותם אנשים שיחכרו וישכירו את המגרשים האלה יחליטו להתחכם ולגבות 30 שקלים לשעה, זה יגיע לכאן חזרה ואז נחוקק שאנחנו מפרקים גם את השעה הראשונה.

משה כחלון: כמו שחבר כנסת אמר, לכל בעיה יש פיתרון ולכל פיתרון יש בעיה.

משה כחלון: ייצרו לנו בעיה?

משה כחלון: נייצר פיתרון.

משה כחלון: אני חושב שכדאי להתקדם.

גלעד ארדן: בואו נתחיל לשמוע הערות כלליות להצעת החוק.

יעקב כהן: אני חושב שצריך לחשב לפי יחידות של רבע שעה ולכתוב שזה צריך להיות צמוד לשווי של השעה הראשונה.

יעקב כהן: בעצם אחרי שעה זה צריך להיות זול יותר, אבל מינימום, רבע שעה לפי שווי יחסי של השעה.

דוד טל: זאת אומרת אם משלמים 10 שקלים לשעה וחניתי שעה ורבע, אני אשלם 12.5 שקלים.

גלעד ארדן: היא אמרה שמחיר השעה הראשונה יעלה.

יואל חסון: אם אתה נכנס לחניון ב-10 בבוקר זה יעלה לך 20 שקלים לשעה.

יואל חסון: תגיע לאותו חניון בלילה, המחיר לשעה יהיה 30 שקלים כי זה אזור מועדונים או אזור בילוי.

יואל חסון: המערכת מתפרעת בכל מצב.

יואל חסון: יכול להיות שהיא תמצא את הדרך להתפרע גם עם הצעת החוק שלנו.

יואל חסון: אני חושב שצריך למצוא כאן את המנגנון.

יואל חסון: זה ברור שצריך להסדיר את זה.

יואל חסון: אחר כך כוחות השוק יעבדו.

יואל חסון: למשל הסלולאר, עם הניידות, בסופו של דבר הם מתחרים.

משה כחלון: איזה מתחרים?

משה כחלון: גם סלקום וגם פרנטר העלו ביחד את המחיר.

משה כחלון: גם העלו את המחיר לשניה וגם העלו את דמי השימוש ל-15 שקלים.

משה כחלון: שניהם עשו את זה באותו יום.

יעקב כהן: אדם שהולכת להסתיים לו השעה רץ להוציא את הרכב.

יעקב כהן: עכשיו הוא יישאר עוד רבע שעה.

דוד טל: אם היום מישהו גובה 10 שקלים עבור השעה הראשונה, הוא יוכל לגבות גם 20 ו-30 שקלים.

דוד טל: כנראה שהוא לא יעשה את זה בגלל שהוא יחשוש מתחרות מול חניון אחר.

דוד טל: הבעיה הזאת תמיד קיימת.

דוד טל: אני לא חושב שהמערכת תתפרע, זה הכל עניין של היצע וביקוש.

דוד טל: בשעות שבהן יש ביקוש גדול אז מעלים את המחיר.

גלעד ארדן: חבר הכנסת דוד טל יחליף אותי ל-10 דקות.

גלעד ארדן: סדר הדוברים: מר רוני איכר, עימנואל וייזר, עדי הלפרין ואודי אדירי.

רוני איכר: אני מנכ"ל אחוזת חוף.

רוני איכר: זאת חברת בת של עירית תל אביב שמנהלת את החניונים העירוניים.

רוני איכר: ראשית, ההתייחסו פה לגבי אותן התפרעויות, העלאות מחיר, וכל מה שקשור לשוק הפרוע של החניונים.

רוני איכר: להבנתי, הכוונה היא לחניונים הפרטיים.

רוני איכר: החניונים העירוניים מנוהלים בשיטות אחרות, בסדר אחר, עם פיקוח על מחירים.

רוני איכר: לכן, כשהצעת החוק הזאת באה לתת מענה לאותו שוק פרוע, היא צריכה להתמודד קודם כל עם החניונים הפרטיים.

רוני איכר: אם אנחנו נטיל את כל ההגבלים האלה על החניונים העירוניים בלבד, לא עשינו כלום כי ממילא יש סדר מאוד תקין בכל התהליך של החניונים העירוניים.

דוד טל: יכול להיות סדר עם תעריף גבוה.

רוני איכר: התעריף העירוני הוא תמיד יותר נמוך מהתעריף הפרטי, אבל לא זאת הנקודה.

רוני איכר: ברמה העקרונית, לעירית תל אביב אין התנגדות והיא מברכת על החוק הזה.

רוני איכר: היא מוכנה גם לממש אותו.

רוני איכר: אני רוצה להעלות כמה בעיות.

רוני איכר: הבעיה העקרונית, כפי שציינת היא, שהצעת החוק איננה מתייחסת לחניונים פרטיים וזאת עיקר הבעיה.

רוני איכר: אם לא יינתן להם מענה אז לא יינתן מענה לבעיה.

רוני איכר: בנוסף, ישנם כמה היבטים טכניים לוגיסטיים וכדי לממש את החוק הזה, אנחנו נדרשים לזמן כדי להיערך אליו.

רוני איכר: אני אסביר בכמה מילים.

דוד טל: זה ברור וחברי הוועדה לא מתנגדים לזה.

רוני איכר: אם רוצים לממש את זה בפרקי זמן של רבע שעה, זה יחייב הכנסת מערכות מחשוב לכל החניונים כי אחרת אי אפשר יהיה לעשות את המדידות.

רוני איכר: מדחן כזה עולה בסדר גודל - - -

משה כחלון: למה אפשר לעשות שעה ואי אפשר לעשות רבע שעה.

משה כחלון: יש לכם מחוגים רק של שעה עגולה?

רוני איכר: יש מכונות אוטומטיות שהיום מתוכנתות - - -

משה כחלון: אז יתכנתו אותם אחרת.

דוד טל: חבר הכנסת כחלון, אני מניח שגם אתה לא מתנגד לתת פרק זמן להיערכות.

רוני איכר: כרגע אם חלפה רבע שעה השעון דופק שעה שלמה.

רוני איכר: אין בעיה של לוחות זמנים וקיזוז ה-7 דקות.

רוני איכר: הקופאי לא יתחיל לעמוד ולחשב.

רוני איכר: אתה חייב מערכת.

רוני איכר: קופה כזאת עולה כ-10,000 דולר ואת זה צריך לזכור וצריך זמן להיערך לדבר הזה.

רוני איכר: עניין ה-7 דקות הוא חשוב מאוד וזאת כדי שלא יהיו חילוקי דעות לגבי האם הוא צריך לשלם או לא.

רוני איכר: ישנה גם סוגיה של עודפים.

רוני איכר: איזה עודף אני נותן.

רוני איכר: זה תמיד חייב להיות בשקלים שלמים כי אחרת שוב אצטרך להיכנס למערכת של מכונות חדשות שנותנות עודף של 5 אגורות, 10 אגורות וחצי שקל.

רוני איכר: אתה נכנס פה להוצאות.

רוני איכר: גם לזה צריך פיתרון.

דוד טל: הדברים שאתה אומר חשובים אבל אתה יורד כרגע לרזולוציה.

רוני איכר: אני חושש שבסוף יהיה חוק שהציבור לא יוכל לעמוד בו.

דוד טל: אל תהיה חרד מפני שכרגע אנחנו מדברים על קריאה ראשונה.

דוד טל: בקריאה שניה אנחנו נצטרך לרדת לרזולוציה.

רוני איכר: שתי ההערות העקרוניות הן מתן זמן לצורך היערכות.

רוני איכר: הדבר השני, שצריך להתייחס גם לחניונים הפרטיים.

עימנואל וייזר: אני נציג לשכת עורכי הדין.

עימנואל וייזר: אני רוצה לברך על הצעות החוק האלה.

עימנואל וייזר: אני חושב שהצעות החוק האלה מביאות לידי ביטוי שני דברים.

עימנואל וייזר: אל"ף: את הצורך בהגינות שלטונית כלפי האזרח מבחינת התמחיר.

עימנואל וייזר: בי"ת: בסופו של דבר מדובר פה בשימוש ברכוש הציבור לצורך יצירת הכנסות לעיריה.

דוד טל: זה כאשר מדברים על חניונים ציבוריים.

דוד טל: אבל מה עם חניונים פרטיים?

עימנואל וייזר: הצעת החוק מדברת רק על חניונים ציבוריים.

משה כחלון: עורך דין וייזר, כפי הנראה, בדיון הזה נרחיב את זה גם על חניונים פרטיים.

משה כחלון: נמצא כאן מר הלפרין, שהוא יו"ר עמותת מפעילי החניונים והוא יוכל להתייחס.

דוד טל: חבר הכנסת כחלון, אז אתה מדבר גם על חניונים פרטיים?

משה כחלון: כן.

דוד טל: כדאי שזה ייאמר כדי שלא תישמע טענה של נושא חדש.

משה כחלון: בשלב הזה של הקריאה זה לא נושא חדש.

חוה ראובני: אני רוצה לטעון לנושא חדש אם מרחיבים את זה.

חוה ראובני: כרגע אין לנו עמדה לגבי חניונים פרטיים.

אורית נוקד: למה שתתנגדו?

חוה ראובני: יש לי עמדת ממשלה לגבי חניונים ציבוריים.

דוד טל: גברת ראובני, עורך דין וייזר נמצא ברשות דיבור.

עימנואל וייזר: שוב, אני מתייחס כרגע לחניונים שנמצאים בבעלות רשויות מקומיות.

עימנואל וייזר: עצם השימוש ברכוש הציבור להפקת הכנסות מחייב כאן, לדעתי, הטלת הגבלות על גביית דמי החניה.

עימנואל וייזר: אני אפילו מציע ללכת שלב הלאה ולומר שבחניונים שבבעלות רשויות מקומיות, אמצעי התשלום של העיריה, כפי שמשלמים בכחול לבן, יהיו קבילים גם בחניון.

עימנואל וייזר: אין שום סיבה לשלם בחניון עירוני יותר מאשר משלמים ברחוב בכחול לבן.

עימנואל וייזר: זה גם יקל על צורת גביה לפי זמנים.

עימנואל וייזר: למשל האיזי פארק שמחשב את זה בצורה רצופה או באמצעות הסלולארי.

עימנואל וייזר: זה מאפשר גבייה הרבה יותר נוחה.

עימנואל וייזר: זה גם ישווה את מחירי החניה.

עימנואל וייזר: כיוון שהוזכר כאן הנושא של חניונים פרטיים אני רוצה להעיר שבנושא של חניונים פרטיים אני הרבה יותר מסוייג, כי מדובר ברכוש פרטי שבו אדם רשאי לעשות בו כפי שהוא חושב לנכון.

עימנואל וייזר: אני לא חושב ששם יש מקום להגביל.

יואל חסון: למה הגבלת בסלולארי ובעוד דברים?

יואל חסון: זה גם רכוש שלו.

עימנואל וייזר: לא.

עימנואל וייזר: בסלולארי המדינה מקצה רשתות, נותנת רישיונות.

דוד טל: כאן יש פגיעה בקניין.

דנה נויפלד: זה נהיה יותר מסובך ברגע שזה פגיעה בקניין.

עימנואל וייזר: זה קניין פרטי ואני לא רואה סיבה להתערב בו.

עדי הלפרין: קראתי את הצעת החוק ואני חושב שהיא במקום ובזמן.

עדי הלפרין: ביום יום אנחנו נתקלים בצעקות שבר, ובצדק.

עדי הלפרין: לדאבוני גם בהרמות ידיים ואף יותר מזה.

עדי הלפרין: אנשים טועים: "בשביל 5 דקות אני צריך לשלם עוד 10 שקלים"?

עדי הלפרין: לכן זה צודק.

עדי הלפרין: אני אומר שזה צודק, בחניונים פרטיים כמו בחניונים ציבוריים.

עדי הלפרין: ידעו כולם שזה הנוהל וכך נהוג וכך נוהגים אז לא יהיה פיתרון פה.

עדי הלפרין: אני חושב שזה יהיה טוב גם לפרטיים.

עדי הלפרין: אני חרד רק מדבר אחד, שחברי הוועדה ימצאו עצמם בעוד שנה בפני עליית מחירים מאסיבית בחניונים הפרטיים.

עדי הלפרין: זה יכול לקרות.

דוד טל: מה מונע מהם להעלות מחירים היום?

עדי הלפרין: עבור רבע שעה הוא מקבל כמו שעה.

דוד טל: למה שהוא לא ייגבה עבור רבע שעה כמו שעתיים?

עדי הלפרין: הוא לא לוקח כי יש לו תחרות.

עדי הלפרין: אבל ברגע שייגרע חלקו, כולם יעלו את המחירים.

עדי הלפרין: לכן צריך לחשוב שרבע שעה תעלה כמו שעה.

אודי אדירי: הצעת החוק לא תואמה איתנו כפי שנקבע בוועדת שרים לחקיקה, והיינו מבקשים שהיא תתואם לפני שהיא מועלית.

דוד טל: מה זאת אומרת?

דוד טל: לנציגת משרד התחבורה יש עמדה בנושא.

אודי אדירי: החלטת ועדת השרים לחקיקה היתה שהממשלה תומכת בהצעת החוק בכפוף לתאום עם שורה של משרדים, בין היתר משרד האוצר ומשרד הפנים וזה לא נעשה.

אודי אדירי: זה היה התנאי להחלטת ועדת השרים ותאום כזה לא היה.

אודי אדירי: לגופו של עניין כמה הערות.

אודי אדירי: ראשית לגבי משך הזמן ולשאלה האם רבע שעה או משהו אחר.

אודי אדירי: אני לא יודע מה משך הזמן הנכון, אבל לתחושתי, מהתנהלות של חניונים ומאיך שהדבר הזה בנוי בפועל, יחידות זמן של רבע שעה, הדבר רק תסבך ותגדיל את רמת החיכוך ותגרום להרבה מאוד קשיים ובעיות.

אודי אדירי: למשל, השאלה כמה זמן לקח לי למצוא את הדרך החוצה; היה תור ביציאה וכדומה.

אודי אדירי: לא בטוח שיחידות זמן שקטנות משעה משפרות במשהו את המצב.

אודי אדירי: מה גם שגם שהיום לא מחייבים אותך אם חרגת ב-10 דקות.

דוד טל: אז מה אתם מציעים?

אורית נוקד: אתה בעצם מוציא את העוקץ מההצעה.

אודי אדירי: יכול להיות.

אודי אדירי: אני חושב שגם אם רוצים להקציב משך זמן, אז משך זמן של 10 דקות הוא לא נכון ומשך זמן של שעה הוא יותר מתאים.

דוד טל: רבע שעה זה לא בסדר?

אודי אדירי: לדעתי לא.

אורית נוקד: אנחנו חיים באותה מדינה, באותו רחוב?

יואל חסון: אני שומע את פקידי האוצר ולפעמים אני חושב שיש להם איזו תעלה שבה הם הולכים הביתה.

יואל חסון: הם לא עוברים בכבישים שאני עובר?

יואל חסון: לא חונים בחניונים שאני חונה?

אורית נוקד: תגיד לי, יש לך רכב?

אודי אדירי: לא רק שאני חונה כל היום זה גם על חשבוני.

יואל חסון: איפה אתה גר?

דוד טל: עכשיו תנסה להעלות את הבעיות כפי שאתה רואה אותן ואם תוכל למצוא פיתרונות לבעיות אני אודה לך.

יואל חסון: מה קורה בחניון האוצר?

לאה ורון: בחניון הלאום הכנסת מממנת את החניה של אלה שמגיעים אליה.

לאה ורון: מר אדירי לתשומת ליבך.

דוד טל: והכנסת משלמת עבור 1.25 מיליון שקלים.

משה כחלון: אודי, יש משהו יותר מרתק במה שאמרת.

משה כחלון: שלח לוועדה את השם של החניון שויתר לך על 10 דקות חניה.

אודי אדירי: חבר הכנסת כחלון, דע לך שבכל החניונים, אם חרגת בפחות מ-10 דקות הם לא יגבו ממך.

יואל חסון: מה אתה אומר?

אודי אדירי: בהרבה מאוד מהחניונים התשלום נעשה על ידי כרטיס.

אודי אדירי: העברת כרטיס ועכשיו אתה מגיע ליציאה.

אודי אדירי: בדרך כלל מקובל שאם לא עברה יותר מרבע שעה - - -

יואל חסון: זה בקניונים.

אודי אדירי: בהרבה מקומות.

אודי אדירי: החניון מתייחס אל זה כאילו לא ניסית להונות אותו.

אודי אדירי: לקח לך זמן למצוא את האוטו.

אודי אדירי: אם החיוב יהיה עכשיו לפי רבע שעה ולקח לך 7 דקות למצוא את האוטו, אני לא בטוח שאנחנו יכולים להתמודד עם יחידות זמן כל כך קטנות.

משה כחלון: אודי, ברשותך.

משה כחלון: הדברים שאתה מציג בכלל לא קשורים.

משה כחלון: בשדה התעופה מאפשרים לך לאסוף נוסע במשך 20 דקות או בקניון לרכוש מוצר 20 דקות ולצאת, אלה לא החניונים שאנחנו מדברים עליהם.

משה כחלון: יש פה איזה מצג שווא.

דוד טל: חברי הכנסת, אני מבקש לאפשר לאדירי לומר את כל אשר הוא חפץ.

דוד טל: את הדברים החשובים נאמץ.

אודי אדירי: כל מה שהתכוונתי לומר הוא שהחלוקה בין בעלות עירונית לבעלות לא עירונית, לא עונה בדיוק למה שאתם מעלים.

אודי אדירי: סוגיית הבעלות היא גם סוגיה שצריך לבדוק אותה.

אודי אדירי: אני לא יודע מה היא אומרת, אם זה חברה עירונית, אם זאת חברה משותפת.

אודי אדירי: יש צורות וחיות שונות ומשונות.

אודי אדירי: אני לא יודע, בהכרח, איך הצעת החוק מתמודדת, מה בדיוק היא תגיד ולאיזה פעולות היא תביא את הרשויות לנקוט, במידה והרשויות יחשבו שההצעה פוגעת בהן.

אודי אדירי: הן יכולות להעביר את החניונים או לעשות איתן משהו אחר.

אודי אדירי: אני רוצה להתייחס לעוד 3 נקודות שהועלו פה.

אודי אדירי: נקודה ראשונה: מחיר שעה ראשונה ומחיר השעות הבאות.

אודי אדירי: דווקא בהקשר הזה אין סיבה לקבוע ולהחליט שמחיר שעה ראשונה הוא מחיר ליניארי לכל השעות הבאות.

אודי אדירי: יש היגיון רב, בפרט במקומות ציבוריים, ליד בתי חולים וכן הלאה, שהשעה הראשונה היא זולה ודווקא מי שנשאר יותר ויותר אולי משלם קצת יותר.

אודי אדירי: יש בדברים האלה היגיון.

עימנואל וייזר: זה הפוך.

אודי אדירי: כל אחד וההיגיון שלו.

אודי אדירי: זה מביא אותי לנקודה האחרונה.

אודי אדירי: יש כאן שאלה לגבי בעל המקום.

אודי אדירי: זאת גם שאלה תחבורתית ויש גישות לכאן ולכאן.

דוד טל: ישנם חניונים בהם אתה משלמים 20 שקלים לכל היום.

אודי אדירי: יש מקומות ששעה ראשונה ושניה חינם ושעה שלישית עולה בתשלום.

אודי אדירי: כך זה בקניון רמת אביב.

יואל חסון: הקניון לא רוצה שישתמשו בחניה שלו כחניה לתושבים.

אודי אדירי: כל הדברים שאני מציג הם בסך הכל סימפטומים של אותו עניין.

אודי אדירי: העניין הוא ששוק החניונים הוא שוק תחרותי בעיקרו ולכן לבעלי חניונים יש שיקולים כאלה ואחרים, לפעמים לטובת הצרכן.

אודי אדירי: יש חניונים, בדרך כלל בקניונים, ששעה ראשונה ושניה הם חינם.

אודי אדירי: אני לא יודע אם כולם בבעלות פרטית יתכן שחלקם בבעלות עירונית.

אודי אדירי: לא הייתם רוצים להתערב בשיקולים האלה.

אודי אדירי: עלתה כאן הצעה להגביל את המחיר ולהרחיב את זה לפרטיים.

אודי אדירי: הגישה של משרד האוצר היא גישה נפוצה בכל העולם המערבי, להביא למצב שבו המחיר בחניונים הוא יחסית גבוה, בפרט במרכזי הערים.

אודי אדירי: אין שום רצון להביא למצב של כניסת עוד ועוד כלי רכב פרטיים ולהבטיח להם חניה זולה.

אודי אדירי: נהפוך הוא, ככל שמצב הגודש מתגבר - - -

דוד טל: אתה מציע חנה וסע.

אודי אדירי: כן.

אודי אדירי: מצב החניונים במרכזי הערים הולך ונהיה קשה.

אודי אדירי: רצוי שהמחיר שלהם יהיה גבוה ויגלם את הגודש.

יואל חסון: זה אם יש לך פיתרונות תחבורתיים אחרים.

אודי אדירי: יש פיתרונות ואולי צריך לשפר אותם.

אודי אדירי: אפשר לעשות חניונים חנה וסע מחוץ למרכזי הערים.

אודי אדירי: הצעת החוק לא מתמודדת עם הסוגיות האלה.

תומר מזרחי: אנחנו חושבים שהצעת החוק הזאת טובה.

תומר מזרחי: היא באה לענות על שיטת חישוב קלוקלת בחניונים.

תומר מזרחי: אדם שנכנס היום לחניון ושוהה בו שעה ו-10 דקות ומשלם עבור שעתיים.

תומר מזרחי: מייד נכנס רכב אחר ובעל החניון מרוויח פעמיים על אותה שעה.

תומר מזרחי: אני לא רוצה להיכנס להיבט המשפטי של העניין הזה.

דוד טל: אתה נכנס לכיס של בעל החניון.

תומר מזרחי: זאת רשות מקומית.

תומר מזרחי: כרגע אנחנו לא מדברים על חניונים פרטיים ולדעתי טוב שכך.

דוד טל: מר כחלון אמר שהוא רוצה להחיל את זה גם על חניונים פרטיים.

תומר מזרחי: הוא אמר אבל צריך לבדוק את זה.

תומר מזרחי: קשה לי להאמין שזה ילך בקלות.

תומר מזרחי: בהתייחס לדבריו של נציג לשכת עורכי הדין.

תומר מזרחי: היום החניונים מוסדרים על ידי הסדר חניה ברשות מקומית הנקבעת על ידי חוק עזר עירוני עליו חתומים ראש הרשות המקומית, שר הפנים ושר התחבורה.

תומר מזרחי: אני חושב שהפיתרון הוא להכניס את החניונים לתוך הסדר החניה.

תומר מזרחי: אם החניונים ייכנסו להסדר החניה אז המחירים יהיו בפיקוח.

תומר מזרחי: כרגע, המטרה של הצעת החוק הזאת היא טובה אבל אם המחיר לא יהיה בפיקוח, היא ריקה מתוכן.

תומר מזרחי: ניקח למשל את חברות התקשורת.

תומר מזרחי: משרד התקשורת חייב אותם, משנת 2009, להרחיב את יחידות המדידה.

תומר מזרחי: הם מיהרו לעשות את זה לפני ולחייב על פי שניה.

תומר מזרחי: בסוף הצרכן משלם יותר כי כל שניה עולה יותר כסף.

תומר מזרחי: פה יקרה אותו דבר.

תומר מזרחי: שיטת החישוב משתנה אבל אם אתה לא מגביל את המשתנה השני, שהוא התעריף הקבוע לשעה, לא הועלת ולא השגת את המטרה.

תומר מזרחי: לגבי ההערה של מנכ"ל חניונים החוף.

תומר מזרחי: אמרת שהמחירים היום נמצאים בפיקוח?

רוני איכר: כן.

תומר מזרחי: זה גם פיתרון.

תומר מזרחי: אולי תוכל להרחיב.

תומר מזרחי: אם יש פיקוח על מחיר לשעה אז - - -

רוני איכר: הפיקוח הוא פיקוח עירוני.

גלעד ארדן: לפי תקציב העיריה היא מפקחת.

תומר מזרחי: בסדר, אז זה לא פיקוח על המחיר.

תומר מזרחי: הדברים החשובים עלו בהתחלה.

תומר מזרחי: כרגע, על פי הנוסח הקיים, אם חניון רוצה לתת הנחה ולהגיד לצרכן שתמורת סכום פעמי הוא יכול לחנות כל היום, הוא לא יכול לעשות זאת.

תומר מזרחי: הצעת החוק הזאת מחלקת את יחידות החישוב רק ל-10 דקות.

גלעד ארדן: לא היית כאן בתחילת הדיון?

תומר מזרחי: הייתי, אבל לא הבנתי.

אורית נוקד: גלעד העלה ואנחנו קיבלנו.

תומר מזרחי: הערה אחרונה היא שהמחיר צריך להיות בפיקוח.

תומר מזרחי: ההערה המרכזית היא שאולי צריך להכניס את החניונים להסדר חניה ארצי על פי פקודת התעבורה בסעיף 70.

גלעד ארדן: מה הוא קובע?

גלעד ארדן: לחנות בכחול לבן?

עימנואל וייזר: אני הצעתי לאפשר להשתמש באותה צורה כמו בכחול לבן.

אריה מצליח: אני מהיחידה הכלכלית של המרכז השלטון המקומי.

אריה מצליח: ככלל, לשלטון המקומי אין התנגדות לחוק שיש בו משום שיפור ההוגנות כלפי אזרחים.

אריה מצליח: יתכן ובשוליים הרשויות ייפגעו בהכנסותיהן.

דוד טל: אבל תהיו יותר הוגנים והגונים.

אריה מצליח: זה גם חשוב כשלעצמו.

אריה מצליח: כל מה שאני רוצה לומר הוא, שאין לנו התנגדות ומצידנו אפשר ללכת על זה.

אריה מצליח: כפי שמר איכר אמר, ההיערכות מאוד חשובה ובוודאי ידונו בה בהמשך, אבל אי אפשר לעשות את זה באופן מיידי.

אבי כהן: אני מצטרף לדבריו של מנכ"ל אחוזת חוף ומתנגד לדבריו של נציג לשכת עורכי הדין.

אבי כהן: אני חושב שאין טעם להבחין בין חניונים שבבעלות הרשות לבין החניונים הפרטיים.

אבי כהן: אני רוצה להסביר במספר מילים: אחוזת חוף היא תאגיד עירוני.

אבי כהן: תאגיד עירוני זאת חברה כלכלית שיש לה מטרה למקסם את הרווח ולהחזיר אותו לתושבים.

אבי כהן: זה מהות התאגיד העירוני.

אבי כהן: נכון שהיא עושה את הרווח שלה מנכס עירוני, כמו כל תאגיד עירוני.

אבי כהן: אבל, את אותו רווח היא מחזירה לתושב.

אבי כהן: לכן בוודאי שאין מה לדבר על ההצעה אולי הסוציאליסטית - - -

דוד טל: עדיין יש הבדל בין חברה ציבורית לאדם פרטי.

אבי כהן: בין חברה עירונית.

דוד טל: עירונית, מבחינתי, היא ציבורית.

דוד טל: כתושב היא שלי.

אבי כהן: נכון, אבל מבחינת התחרות וכללי המסחר אתה תמיד צריך להיות במתח הזה של לא לפגוע בהם כי הן מתחרות בשוק מול חברות רגילות ואנחנו לא מעוניינים שהחברות העירוניות ייפגעו.

אבי כהן: לכן אנחנו כן מטילים עליהן חובת אמון מוגבלת בשלבים של תום לב, אבל תחרות הוגנת בשוק זה לא תום לב.

דוד טל: לא הבנתי.

דוד טל: אתה דואג לחוסנן הפיננסי של הרשויות המקומיות יותר מאשר לאזרח?

אבי כהן: התאגיד העירוני הוא תאגיד של הציבור.

אבי כהן: אין שום עניין לאבחן בין חניונים ששייכים לרשות או לתאגיד העירוני שבבעלות הרשות לבין חניונים אחרים.

דוד טל: למה?

דוד טל: אני רוצה לדאוג לאזרח באשר הוא אזרח.

דוד טל: אתה אומר לי שזאת חברה עירונית ואתה רוצה לשמור על האיתנות הפיננסית שלה.

אבי כהן: החוסן שלה זה החוסן שלך.

דוד טל: בקטע הזה אל תייצג אותי, בסדר?

דוד טל: אני פוטר אותך מלייצג אותי בקטע הזה, שהחוסן שלך זה החוסן שלי.

דוד טל: אני לא מדבר על אחוזת חוף אבל אני יכול לדבר איתך על דברים שקורים בהרבה תאגידים עירוניים.

דוד טל: אתה אולי יודע יותר טוב ממני.

דוד טל: הם לא מייצגים את טובתי במאה אחוז.

אבי כהן: אני לא חושב שצריך לעשות אבחנה.

אבי כהן: כפי שהוא אמר, אתה מוציא את העוקץ מכל העניין אם אתה מוציא את החניונים הפרטיים.

אבי כהן: גם אם נדמה לך שמדובר בחניונים פרטיים, בסוף תגלה שאלה חניונים עירוניים.

אבי כהן: מה שייצא הוא שפגעת או בתאגיד העירוני או ברשות.

אבי כהן: זה מה שיקרה.

אבי כהן: אני לא בטוח שזה ישפר לך את החניה.

דוד טל: אני רואה בעיה להכניס את החניונים הפרטיים כי יש פה בעיה של קניין.

דוד טל: זה שטח פרטי שלי ואתה לא תגיד לי כמה לקחת ואיך לקחת.

לאה ורון: הם מקבלים רישיונות.

דוד טל: אבל עדיין זה לא ברמה של רגולאציה כזאת.

דוד טל: אתה דיברת על המתח בין גורם פרטי לגורם עירוני.

דוד טל: אני רוצה שתהיה תחרות כדי שאם יהיה צורך הוא יוריד את המחיר.

דוד טל: אם הוא לא יכול להתמודד עם המחיר אז שהעיריה תגיע למסקנה שאי אפשר.

דוד טל: חניון פרטי נותן ב-10 שקלים והם גובים 15 שקלים?

דוד טל: למה?

דוד טל: שהם גם יורידו ל-10 שקלים.

אבי כהן: הצעת החוק עושה בדיוק הפוך.

אבי כהן: אתה פוגע בהם, בכל מה ששייך לרשות ולתאגידים ששייכים לרשות.

דוד טל: הצעת החוק מדברת כרגע רק על הרשויות.

דוד טל: אני רואה בעייתיות בנושא הקניין.

דוד טל: אם הדבר הזה ייפתר, אני בעד להרחיב את זה גם לגבי הפרטיים.

אבי כהן: אני אסכם בקצרה.

אבי כהן: הצעת החוק הזאת, על פי החלטת ועדת השרים, היתה אמורה להיות מתואמת איתנו.

אבי כהן: העמדה שלנו היא - - -

יואל חסון: אפשר לקרוא את הצעת המחליטים?

חוה ראובני: זה מדבר על הצעת החוק של כחלון: "מחליטים בהתאם לסעיף...

חוה ראובני: לתמוך בקריאה הטרומית בהצעת חוק לתיקון פקודת התעבורה, ובתנאי שהמשך הליכי החקיקה יתואמו עם משרדי האוצר, התחבורה והבטיחות בדרכים, הפנים ומשרד התעשייה המסחר והתעסוקה ותישמע חוות דעתו של הממונה על ההגבלים בנושא".

דוד טל: אין סיכוי לתאם עם כל המשרדים שהזכרת.

דוד טל: את יודעת מה?

דוד טל: תתאמו ביניכם ותבואו עם עמדה אחת משותפת ואז יהיה לי קל לדבר איתכם.

גלעד ארדן: לא הבנתי מה עמדת משרד הפנים.

אבי כהן: עמדת משרד הפנים היא, שההצעה היא טובה במידה והיא תורחב לכלל החניונים ולא תחריג אך ורק את החניונים של הרשות, או בבעלות הרשות, או בבעלות תאגיד שבבעלות הרשות.

משה כחלון: אולי צריך לשמוע את ההגבלים העסקיים.

לאה ורון: לא הזמנו אותם.

גלעד ארדן: למה אתם רוצים להרחיב את זה גם על הפרטיים?

אבי כהן: אנחנו חושבים שההצעה הזאת, אם היא תכלול רק את החניונים של הרשות, לא תפתור את הבעיה אלא רק חלק קטן ממנה.

אבי כהן: בי"ת, פגיעה, למשל, באחוזת חוף, זאת פגיעה באפשרות של התאגיד העירוני להיות בתחרות עם החניונים האחרים.

גלעד ארדן: להפך, הוא יהיה יותר מלא.

דוד טל: אולי הוא יתייעל כתוצאה מכך.

משה כחלון: החניונים שלו יתמלאו ראשונים ולאחר מכן יעברו לאחרים.

משה כחלון: אתה נותן לו העדפה ואז הפרטי ירצה ליישר איתו קו.

גלעד ארדן: בפן של התחרות, ההערכה שלך היא כמו ההערכה של כל אחד מאיתנו.

גלעד ארדן: כל עוד לא שמענו את הממונה על ההגבלים העסקיים או את משרד האוצר, אני לא חושב שאתה הגורם המוסמך לצפות מה יקרה בנושא הזה.

גלעד ארדן: אני לא יודע איזה רשות תעלה מחירים ואיזה לא.

גלעד ארדן: ככל שאתה מדבר על זה שהיא לא תפתור את כל הבעיה, אתה צודק.

גלעד ארדן: מה הבעיה כאן?

גלעד ארדן: עם כל הכבוד החוקים האלה לא באו לטפל במחיר הגבוה של חניה במקומות מסוימים שבהם יש יותר או פחות תחרות.

גלעד ארדן: בעניין הזה, ככל שיש הצדקה, ואני לא בטוח שיש הצדקה, הדבר היחיד שיכול לצמצם את הבעיה זה הכנסה לפיקוח של מחירי החניה וכרגע אין הצעה כזאת על השולחן.

גלעד ארדן: הם באים לטפל בבעיה של חוסר צדק בגביית מחיר לשעה שלמה למי שחנה 10 דקות.

גלעד ארדן: זאת הבעיה שבה החוק מטפל.

גלעד ארדן: האם זה מוצדק להתערב בקניין הפרטי של אדם פרטי ולהגיד לו שהוא יגבה כך או אחרת?

גלעד ארדן: יכול להיות שבחברות הסלולאר זה מוצדק כי יש רק 3 שחקנים מרכזיים.

גלעד ארדן: כשיש אלפי חניונים או מאות חניונים זה פחות מוצדק לעשות את זה בפרטי.

גלעד ארדן: יש גם איזה מדרג התערבות.

גלעד ארדן: כשמדובר בחניונים שהם בבעלות רשות מקומית, בצורה כזאת הרשות מקבלת סיוע מהמדינה ואז יש יותר לגיטימציה להתערב ולעשות צדק צרכני.

גלעד ארדן: זה האיזון שהצעות החוק מדברות עליו.

גלעד ארדן: לכן, נראה לי שלהרחיב את זה גם על החניונים הפרטיים, מחייב דיון מעמיק יותר והייתי רוצה לשמוע את הממונה על ההגבלים העסקיים וגם לקבל חוות דעת של משרד האוצר בעניין הזה.

משה כחלון: לגבי התאום.

משה כחלון: עמדת האוצר היא להשאיר את המחירים כמו שהם.

משה כחלון: אתה אומר לעשות את זה ביחידות של שעה אז למעשה המצב לא משתנה.

אודי אדירי: אני לא אמרתי שבהכרח שעה זה התשובה הנכונה.

אודי אדירי: אמרתי רק שרבע שעה יכול לגרום לחיכוכים.

משה כחלון: וחצי שעה?

אודי אדירי: אני לא יודע להגיד עכשיו.

אודי אדירי: יכול להיות שחצי שעה.

אורית נוקד: מה אמרתם בוועדת שרים?

גלעד ארדן: אודי, תסביר לי על מה אתה מבסס את האמירה שרבע שעה יכולה לגרום לחיכוכים?

גלעד ארדן: על מה זה מבוסס?

גלעד ארדן: מה הידע המקצועי שנאגר במשרד האוצר בנושא הזה שמצדיק את האמירה הזאת?

אודי אדירי: אני חושב שהסברתי את זה קודם כשלא נוכחת בחדר.

אודי אדירי: יש כמה דברים שצריך לקחת בחשבון בהקשר של רבע שעה ואני אתן דוגמאות.

אודי אדירי: למשל, משך הזמן שעובר מהרגע שאדם שילם במכונה עד לרגע שהוא עובר בעמדת הבידוק של הכרטיס.

אודי אדירי: לפעמים זה פרק זמן של 10 דקות.

אודי אדירי: היום מקובל בחניונים להתעלם מפרק זמן זה.

אודי אדירי: כיוון שהתשלום הוא ממילא עבור שעה, מניחים שאם האדם מתעכב 10 דקות אז הוא לא רימה את החניון אלא לקח לו 10 דקות לצאת.

אודי אדירי: כאשר התשלום יהיה עבור רבע שעה, אז אדם שחיפש את האוטו 4 דקות, ודיבר בטלפון - - -

גלעד ארדן: מבחינת הצרכן יש להצעה יתרונות ויש חסרונות.

גלעד ארדן: אבל, לצרכן זה יהיה שקוף.

אודי אדירי: אני לא יודע אם זה יהיה יותר שקוף.

משה כחלון: אדוני היושב ראש, אני רוצה להשלים לגבי התאום.

משה כחלון: חברי נכנס למלכודת שלהם.

משה כחלון: משרד הפנים אומר שצריך להרחיב גם לחניונים פרטיים.

משה כחלון: יש אחד שרוצה להוזיל, יש אחד שרוצה לייקר.

משה כחלון: אולי תחשבו ביניכם מה אתם רוצים.

משה כחלון: אתם שני משרדים ממשלתיים וכל אחד אומר דבר והיפוכו.

משה כחלון: אני מציע שנביא את זה להצבעה כעת ואני מתחייב עם החברים שלי – אף חבר כנסת לא רוצה להוציא מתחת הידיים שלו חוק עקום.

משה כחלון: בסוף בסוף גם לנו יש אחריות ואנחנו רוצים להוציא את החוק הכי טוב, גם שאפשר יהיה לאכוף אותו וגם שהצרכן הסופי ייהנה ממנו.

משה כחלון: אנחנו לא עומדים כרגע בפני שניה ושלישית.

משה כחלון: שלושתנו מתחייבים, מול הוועדה ומול נציגי הציבור, שאת המשך ההכנה נעשה בצורה מתואמת.

משה כחלון: אנחנו לא מתחייבים לקבל את מה שאתם אומרים, מקסימום נצטרך להתמודד איתכם במליאה.

משה כחלון: אנחנו לא אנשי מקצוע אלא אנשי ציבור ואם יש דברים מקצועיים בהם תוכלו להאיר את עניינו ותשכנעו אותנו, אנחנו נקבל אותם.

משה כחלון: לכן, אדוני היושב ראש, אני מבקש לקיים הצבעה.

יואל חסון: יש כאן חילוקי דעות ועניינים מורכבים בהרבה נושאים ובהרבה מובנים מבחינת כוח השוק החופשי, קניין וכל הדברים עליהם דיברנו עכשיו.

יואל חסון: אני מקבל את מה שאמר חבר הכנסת כחלון.

יואל חסון: אני יודע שאם תגיע לכאן הצעה או אם יהיו הערות תוך כדי הדיון, מצד נציגי הממשלה, נתייחס אליהם מאוד ברצינות.

יואל חסון: אנחנו באמת רוצים להביא הצעת חוק שתיתן מענה לבעיה ולא תעשה משהו שאנחנו לא רוצים.

יואל חסון: לגופו של עניין.

יואל חסון: צריך לעשות הפרדה בין אותם חניונים שנמצאים בקניון, ששם לאחר שהחתמת את המכונה אתה בכוונת יציאה.

יואל חסון: אתה לא משלם ביציאה אלא במכונה ואז נסתיימה העסקה.

יואל חסון: אתה כבר שילמת ובזמן סביר אתה צריך לצאת החוצה.

יואל חסון: לא ראיתי שלכדו מישהו בקניון גם אם הוא יצא לאחר 10 דקות.

יואל חסון: פה אין בעיה וזה עניין אחר.

יואל חסון: העניין השני, שהוא העניין המהותי, הוא כניסה לחניון שהתשלום בו הוא ברגע היציאה ממש.

יואל חסון: נכנסת לאוטו, הגעת ליציאה ושילמת לאותו אדם שנמצא ביציאה.

יואל חסון: על זה אנחנו מדברים.

יואל חסון: אם היית שם שעה ו-5 דקות, אנחנו לא רוצים שתשלם שעה נוספת.

יואל חסון: לכן אין כאן את העניין של הזמן עד שהוא יוצא.

יואל חסון: זה לא רלוונטי לחניונים שאנחנו מדברים עליהם.

יואל חסון: שוב, אני מאוד שמח שיש כאן אנשים מקצועיים שעוסקים בנושא החניונים.

יואל חסון: אני באמת רוצה שהם יתנו לנו עצה טובה.

יואל חסון: גם אתה לא עוסק ביום יום בחניונים.

יואל חסון: ביחד נוכל לחשוב איך נותנים מענה לכל הבעיות הטכניות שיכולות להיווצר ולהוציא את החוק הטוב ביותר.

יואל חסון: אין התנגדות עקרונית מצד הממשלה להצעת חוק.

יואל חסון: כמונו, הממשלה רוצה לעשות הצעת חוק טובה.

יואל חסון: בואו נעשה את זה יחד.

גלעד ארדן: אדוני רוצה לקיים היום הצבעה?

גלעד ארדן: אני רוצה לומר לפרוטוקול שאתמול בערב פנו אלי מטעם יו"ר הקואליציה וביקשו ממני לא לקיים היום הצבעה בשל בקשות מצד משרד האוצר.

גלעד ארדן: אדוני מ"מ מקום יו"ר הקואליציה, מה עמדתך בנושא?

יואל חסון: קודם כל אני מחויב לקואליציה אבל אני חייב לומר שהצעת החוק שלי לא עברה בוועדת שרים אלא היא הוצמדה.

יואל חסון: אני לא מחויב לשום עניין.

יואל חסון: אני מוצמד לכן אני אתן למשה כחלון לקבל את ההחלטה אם לקיים הצבעה.

יואל חסון: מה שהוא יחליט אני איתו.

אורית נוקד: כאשר ועדת שרים נותנת החלטה שתומכת בחוק, השרים צריכים להיות מתואמים ביניהם.

אורית נוקד: כל אחד כאן אומר משהו אחר.

אורית נוקד: אחת מהשתיים, או שייקבע מועד לישיבה נוספת, שבה יבואו עם הצעה מוסכמת וזאת בפרק זמן של שבוע עד שבועיים, עם חוות דעת של נציג ההגבלים העסקיים, או שנקיים הצבעה היום.

אורית נוקד: אני חושבת שצריך לקיים היום הצבעה.

אורית נוקד: אני לא חושבת שיקרה משהו אם בין הקריאה לשניה והשלישית נשב שוב.

אורית נוקד: לא ברור לי משהו מהבחינה המשפטית.

אורית נוקד: שמענו דעות לכאן ולכאן ואנחנו כרגע במצב של התחבטות בנושא החניונים הפרטיים.

אורית נוקד: על מנת שלא יבואו אלינו בטענה של נושא חדש, מה עלינו לעשות כי אני רוצה להשאיר את זה פתוח?

איתי עצמון: ככל שהוועדה תחליט היום על הצבעה לקריאה ראשונה, בוודאי היא יכולה להגדיר מספר סוגיות.

איתי עצמון: יש רשימה של סוגיות שרשמתי לעצמי והוועדה תתייחס אליהן לקראת ההכנה לשניה ושלישית.

איתי עצמון: בין השאר הסוגיה הקניינית כי מעורבת כאן שאלה של פגיעה אפשרית בזכות יסוד לקניין.

אורית נוקד: השאלה היא האם היא סבירה ומידתית.

איתי עצמון: נכון.

גלעד ארדן: ברגע שזה יופיע בדברי ההסבר, לא זכור לי שועדת הכנסת תקבע שזה נושא חדש.

גלעד ארדן: ברגע שהיועץ המשפטי יכלול בדברי ההסבר שלקראת הקריאה השניה והשלישית ידונו גם הרחבת הצעת החוק על חיונים פרטיים - - - אני מבקש לעשות 3 דקות הפסקה בדיון ולקיים התייעצות עם חבר הכנסת כחלון.

גלעד ארדן: הדיון יתחדש בעוד 3 דקות.

גלעד ארדן: (לאחר הפסקה)

גלעד ארדן: אנחנו מחדשים את הדיון.

גלעד ארדן: אנחנו נקיים היום את ההצבעה.

גלעד ארדן: אני חושב שאפשר להתאחד על העקרונות של איחור של רבע שעה.

גלעד ארדן: תכף נשמע את ההערות של היועץ המשפטי.

יואל חסון: יש לי טענה שאני רוצה להעלות כדי שלא יטענו לנושא חדש.

יואל חסון: בפקודת התעבורה ישנו סעיף ב' שקובע ששר התחבורה יכול לקבוע ולפקח מחיר אחיד לחניה.

יואל חסון: מדובר בעיקר על חניה בכחול לבן.

לאה ורון: אני מקריאה: "שר הפנים ושר התחבורה יקבע באישור ועדת הכלכלה של הכנסת את המחיר המירבי עבור החניה על פי הסדר החניה הארצי".

יואל חסון: יכול להיות שבמהלך הדיון לשניה ושלישית נרצה להעמיק את הסמכויות של השר בנושא הזה, יכול להיות שכן יכול להיות שלא אבל אני רוצה לשמור על האופציה הזאת.

עדי הלפרין: גלעד, החוק הזה דיבר בזמנו על כרטיס החניה, בהמשך דיבר על האיזי פארק וכרגע יש חילוקי דעות האם הוא מתייחס לחניה הסלולארית כי מעולם לא באו לבקש אישור מוועדת הכלכלה.

גלעד ארדן: הם שינו את המחיר בצורה של הסלולאר.

עדי הלפרין: לא, בקטע הסלולארי זה לא מתייחס כי זה אף פעם לא הגיע לדיון.

עדי הלפרין: זה ספציפי לשיטת חניה אחידה.

גלעד ארדן: אבל הם קבעו מחיר אחר לחניה דרך סלולארי, לא?

עדי הלפרין: חניה סלולארית זה בתעריף העירוני, אגרת חניה.

יואל חסון: אני רוצה שזה ייכנס לסל העניין שאם נוכל לפתוח את זה אם נרצה.

תומר מזרחי: הכוונה היא שהחניונים יהיו בהסדר החניה הארצי.

גלעד ארדן: זאת ממש לא הכוונה.

חוה ראובני: הוא מדבר על משהו אחר לגמרי.

גלעד ארדן: אני אגיד לך מה הוא רוצה.

גלעד ארדן: הוא רוצה להשאיר פתח להרחיב את החוק ולתקן את פקודת התעבורה כך שבמקומות שבהם יהיה גוף של הממשלה שיקבע שיש כשל שוק בתחום החנייה באזור מסוים, אפשר יהיה להחיל תאריך אחיד גם על חניונים פרטיים.

גלעד ארדן: אני בטוח שחבר הכנסת חסון לא התכוון באופן אחיד לכל החניונים הפרטיים בארץ.

יואל חסון: הוא הלך רחוק מאוד ממני.

גלעד ארדן: מה זה רחוק ממך?

גלעד ארדן: על מה אתה מתכוון להעמיק את הסמכויות שלו?

גלעד ארדן: הסמכות שלו פה היא לקבוע מחיר אחיד לחניה שהיא- - -

קריאה: זה הסדר חניונים ארצי.

גלעד ארדן: ומה ההגדרה של הסדר חניה ארצי?

תומר מזרחי: החניונים לא כלולים בו.

תומר מזרחי: המטרה היא לכלול את החניונים בהסדר חניה ארצי.

קריאה: היום זה רק לחניה ליד מדרכות.

גלעד ארדן: אז אתה רצית לדבר על רשויות מקומיות?

רוני איכר: זאת פשיטת רגל של החניונים, רק שיהיה ברור לכם.

גלעד ארדן: אולי הוא יעלה לכם את המחיר?

רוני איכר: זה אותו תעריף של 4.6 שקל.

תומר מזרחי: בחניון יש פחות השקעה מאשר במדרכה.

יואל חסון: אדוני היושב ראש.

יואל חסון: בגלל שהצעתי את ההצעה אני מבקש להבהיר אותה כדי שלא יהיה ספק.

יואל חסון: אני מדבר על חניונים ציבוריים שהם בבעלות הרשות המקומית.

יואל חסון: אני רוצה לתת לשר את האפשרות, במידת הצורך, לקבוע מחיר אחיד שיהיה מתאים לענייני עלות של חניונים ולאו דווקא להתאים את זה למדרכה.

יואל חסון: אני מבין שזה שונה.

חוה ראובני: זה ממש לא המאטריה של הסעיף הזה.

עדי הלפרין: גלעד, אתה יכול להחיל את זה לא רק על הרשות מקומית אלא גם בבעלות מנהל מקרקע ישראל.

גלעד ארדן: גם בבעלות הרכבת ובתי החולים.

חוה ראובני: אני חושבת שזה לחלוטין זה לא טבע הסעיף הזה.

חוה ראובני: סעיף 70ב' נועד ליצור מצב שבו כרטיס חניה שרכשו ברשות אחת, יהיה מתאים גם לרשות אחרת ושלא יהיה פער שבירושלים כך ובתל אחרת ובבאר שבע משהו שלישי.

חוה ראובני: אי אפשר דרך זה לעקוף את חוק הפיקוח על מצרכים.

גלעד ארדן: עורכת הדין ראובני תודה לך.

גלעד ארדן: בואי נסכם שאת הדיון הזה לא נעשה היום כיוון שאף אחד לא ביקש אותו היום.

גלעד ארדן: הוא רק ביקש לשמור לעצמו את האופציה לעורר אותו.

גלעד ארדן: נרשום שהמציעים מבקשים לשמור לעצמם את הזכות להעלות הצעה של הרחבה.

גלעד ארדן: אגב, יכול להיות שאת צודקת וזה עלול לגרום להתנגדות הממשלה.

גלעד ארדן: העקרונות שעליהם אנחנו מדברים כרגע הם חיוב לפי רבע שעה.

גלעד ארדן: גם בשעה הראשונה?

יואל חסון: לא.

גלעד ארדן: אתם רוצים לחייב בפרקי זמן של רבע שעה החל מהשעה השניה, זאת מהות ההצעה.

דנה נויפלד: זה לא מה שכתוב.

גלעד ארדן: אני יודע שזה לא מה שכתוב.

גלעד ארדן: לפי זה היועץ המשפטי ינסח.

משה כחלון: גם אי אפשר לפגוע באנשים, כל אחד יעמיד את האוטו ל-10 דקות ויעזוב?

גלעד ארדן: זה יצמצם את הצורך שלהם להעלות את מחיר השעה הראשונה.

גלעד ארדן: היועץ יקריא את נוסח הצעת החוק ואז נשמע הערות לנוסח.

איתי עצמון: אנחנו מדברים על 3 הצעות חוק לתיקון פקודת התעבורה שמוזגו.

איתי עצמון: לא מדובר על מחיר מירבי לחניה אלא על חישוב תעריפים בעד חניה.

איתי עצמון: אנחנו נשנה את השם ואת הניסוח.

איתי עצמון: "בפקודת התעבורה, אחרי סעיף 70ב יבוא: תשלום עבור חניה בחניון בבעלות רשות מקומית.

איתי עצמון: 70ב(1): (א) במגרש חניה בבעלות רשות מקומית, בין הוא מופעל על ידה ובין אם הוא נמסר להפעלה על ידי אחר, לא ייגבה תשלום עבור חניה אלא בהתאם לאורך זמן החניה בפועל.

איתי עצמון: (ב) דמי החניה ייגבו מהצרכן לפי זמן החניה בפועל שיסתיים בהוצאת הרכב מהחניון.

איתי עצמון: (ג) בסעיף זה, זמן החניה בפועל, זמן של 15 דקות החל מהשעה השניה.

איתי עצמון: "

רוני איכר: אני מבקש להוסיף שזה לגבי חניונים שבהם תעריף הגבייה הוא שעתי כי יש גם תעריפים יומיים.

גלעד ארדן: זאת הערה חשובה אבל צריך להגיד שהאמור בחוק זה לא פוגע באפשרות להציע הסדר תשלום קבוע.

תומר מזרחי: אפשר להוסיף הערה: "או על פי מחיר גלובאלי הנמוך מביניהם" ולהשמיט את ה"לא".

איתי עצמון: אמרנו שזה לא פוגע באפשרות להציע הסדר תשלום יומי ואנחנו נוסיף את זה לנוסח.

איתי עצמון: יש לי הערה: מדובר כאן ברשות מקומית.

איתי עצמון: לפי חוק הפרשנות, רשות מקומית, עיריה, מועצה מקומית, ועד מקומי – למעשה ועד מקומי לא כל כך רלוונטי כי אלה ישובים קטנים שכלולים בתוך מועצה אזורית ואנחנו לא מדברים עליהם.

עדי הלפרין: יש בקיסריה.

איתי עצמון: הוועדה צריכה למעשה להחליט על מה אנחנו מחילים.

גלעד ארדן: מה איכפת לנו שזה יהיה על כל הרשויות המקומיות?

גלעד ארדן: יכול להיות שיש להם חניון בבעלותם.

גלעד ארדן: אם הם גובים כסף סימן שיש ביקוש.

גלעד ארדן: אם אין בעיית חניה לא היו גובים כסף.

איתי עצמון: השאלה מה הוועדה מחליטה.

אורית נוקד: יש מרכזים מסחריים של קיבוצים.

גלעד ארדן: איפה שגובים כסף יחול אותו הסדר.

איתי עצמון: לשם הסדר אני מציע שנכתוב שרשות מקומית זאת עיריה מקומית ומועצה אזורית.

אורית נוקד: - - - בקיבוצים.

יואל חסון: מה את אומרת?

יואל חסון: ומה יש בשפיים?

גלעד ארדן: זה לא עולה כסף בשפיים.

יואל חסון: חלילה שהקיבוצים יפסיקו להרוויח.

עדי הלפרין: אורית, חוף הבונים זה מאגר בלתי נדלה של כסף.

גלעד ארדן: בחופי ים לא מחייבים לפי שעה.

עדי הלפרין: יש מקומות שכן.

גלעד ארדן: אף אחד לא הופך את זה לחינם, אנחנו רק אומרים שהחל מהשעה השניה זה לפי הצריכה.

יואל חסון: אנחנו מבקשים לכלול גם את המועצות האזוריות.

גלעד ארדן: מי ביקש שלא לכלול אותן?

איתי עצמון: אני מסביר מה בא בגדר ההגדרה.

איתי עצמון: אנחנו מדברים על עיריה, מועצה מקומית ומועצה אזורית.

איתי עצמון: בעניין תחילת החוק, הבנתי שדרושה היערכות ולכן אני מציע שבעת הכנה לשניה ושלישית נדון בזמן התחילה.

איתי עצמון: ישנן עוד כמה סוגיות שהוועדה צריכה להידרש אליהן בעת הצעת החוק לקריאה שניה ושלישית.

איתי עצמון: שאלת הבעלות הקניינית על חניונים.

איתי עצמון: מה קורה עם חברות מעורבות שחלק בבעלות הרשות המקומית וחלק בבעלות פרטית.

גלעד ארדן: יש מקרים כאלה?

איתי עצמון: כן.

דנה נויפלד: לפי ההצעה כתוב "מגרש חניה בבעלות רשות מקומית".

דנה נויפלד: אני לא יודעת איך מחולקת הבעלות.

דנה נויפלד: מי הבעלים של מגרש החניה?

דנה נויפלד: מהו מבנה ההסכמים?

דנה נויפלד: אלה דברים שצריך לבדוק אותם.

גלעד ארדן: זאת בעיה להבין מי הבעלים?

דנה נויפלד: צריך לבדוק את זה, אני לא יודע.

גלעד ארדן: הבעלים הוא זה שרשום בטאבו.

רוני איכר: החלק הגדול של הבעלויות זה לא עירוני.

רוני איכר: זה יכול להיות המנהל, זה יכול להיות מגרש בצו גינון או בכל סידור אחר.

גלעד ארדן: הבעלים זה לרבות החוכר?

גלעד ארדן: הרשות המקומית לא גנבה את זה מהמנהל ומסרה את זה לראובן גרוס שיפעיל.

גלעד ארדן: כנראה זה החוכר של הקרקע.

יואל חסון: מי שנהנה מהכנסות המגרש הזה ומתייחס גם למי שקיבל זיכיון.

גלעד ארדן: הוא קיבל את הזיכיון מכוח זה שהרשות היא או הבעלים או החוכר של הקרקע.

גלעד ארדן: איזה סרט אחר גרם לרשות להיות זאת שמוסרת את זיכיון ההפעלה למישהו.

גלעד ארדן: היא פלשה?

גלעד ארדן: אין מצב אחר.

עדי הלפרין: גלעד, אם אתה לא תעשה הרחבה גם לאדמות מנהל ובבעלות המנהל, אז כמעט ולא עשית כלום.

עדי הלפרין: השדידה הגדולה היא בבתי החולים, וגם בבתי משפט בארץ.

עדי הלפרין: אלה זה אדמות מינהל.

עדי הלפרין: אם לא תכלול אותם אז אתה פיספסת.

עדי הלפרין: למה המנהל יצא מכלל העניין?

עדי הלפרין: זאת אדמה ציבורית בבעלות ממשלתית.

עדי הלפרין: צריך לעשות את ההרחבה לגבי ממשלתי.

גלעד ארדן: יכול להיות שחוכר פרטי יושב על קרקע של המנהל?

עדי הלפרין: הוא חוכר מול המנהל.

עדי הלפרין: המנהל עושה מכרזים.

גלעד ארדן: אני מציע שלדיון הבא יוזמן נציג מנהל מקרקעי ישראל.

גלעד ארדן: משרד הפנים יתבקש לתת את דעתו לעניין הזה וגם מרכז השלטון המקומי ואז נחשוב על זה בין הראשונה לשניה.

עדי הלפרין: מול בית מפעל הפיס ישנו חניון עירוני ובדלת שלידו יש חניון מנהל.

עדי הלפרין: הם הרגו אחד את השני.

אורית נוקד: אז אתה מכניס את זה?

איתי עצמון: זה נושא שהוועדה תידרש אליו בעת הכנת הצעת החוק.

איתי עצמון: נושא נוסף.

איתי עצמון: כיום יש חוקי עזר שקובעים תנאים לרישיונות הפעלה.

איתי עצמון: הוועדה תצטרך להידרש עם אותם חוזים קיימים.

איתי עצמון: יש היום חוזים שלא קובעים את אותן הגבלות.

איתי עצמון: זאת עוד סוגיה שצריך להידרש אליה.

גלעד ארדן: מישהו זכה במכרז ל-10 שנים לפיו הוא יכול לחייב פר שעה.

גלעד ארדן: מה קורה במצב כזה?

עימנואל וייזר: הדרך הכי סבירה זה בחוזה החדש.

עימנואל וייזר: ברגע שהחוזה מסתיים והולכים לעשות מכרז חדש.

גלעד ארדן: אז יהיו חניונים כאלה וחניונים כאלה?

עמנואל וייזר: לפי קצב התחלופה.

עמנואל וייזר: יש גם זמן התארגנות.

גלעד ארדן: זה יצור מריבות וסכסוכים.

גלעד ארדן: אתה רוצה שהשומר שגובה את הכסף יריב עם האדם ויסביר לו שאצל בעל הבית שלו יש עוד שנתיים עד לתום החוזה?

גלעד ארדן: צריך להיות מועד מסוים שממנו זה חל על כולם.

גלעד ארדן: האמת היא שניזונתי מנחמיה שטרסלר ולא קראתי את החוק.

גלעד ארדן: אמרתי שאם הוא כותב מאמר אז בטח הוא יודע על מה החוק.

גלעד ארדן: חשבתי שמדובר בפיקוח על מחירים במגרשי חניה.

גלעד ארדן: אני קורא ורואה שלא מיניי ולא מקצתיי.

גלעד ארדן: זה בסך הכל הסדרה של הגביה, דהיינו, לא לשלם עבור משהו שלא צרכת.

גלעד ארדן: לקראת קריאה שניה ושלישית אני מציע להזמין את רכבת ישראל, את משרד הבריאות.

משה כחלון: תזמין את כולם רק לא את שטרסלר.

גלעד ארדן: צריך להזמין את משרדי הממשלה בעניין הזה כי אם מחילים את זה על רשות מקומית, הדעת נותנת שזה צריך לחול גם עליהם.

גלעד ארדן: אנחנו מעמידים להצבעה לקריאה ראשונה את הצעת החוק המאוחדת של חברי הכנסת חסון, נוקד וכחלון, כפי שהוקראה על ידי היועץ המשפטי של הוועדה ובהתאם להערות ולשינויים שהסכמנו להכניס בה.

גלעד ארדן: מי בעד?

גלעד ארדן: הצבעה בעד - רוב נגד – אין נמנעים - אין

גלעד ארדן: אין מתנגדים, ההצעה אושרה פה אחד.

גלעד ארדן: הישיבה נעולה.